b'\n_START_ARTICLE_\nMunakka\n_START_PARAGRAPH_\nMunakka on kyl\xc3\xa4 ja taajama Ilmajoella. Se sijaitsee Sein\xc3\xa4joen l\xc3\xa4heisyydess\xc3\xa4 ja ajomatkaa Sein\xc3\xa4joelle kertyy vain 10 minuuttia. Munakassa on asukkaita vajaa 500._NEWLINE_Kyl\xc3\xa4ss\xc3\xa4 on alakoulu, nuorisoseurantalo ja p\xc3\xa4iv\xc3\xa4koti, jossa on opetusta my\xc3\xb6s esikoululaisille. Vuonna 1923 rakennettu nuorisoseuratalo on harrastus- ja kokoontumispaikka. Kyl\xc3\xa4ll\xc3\xa4 toimii useita aktiivisia seuroja ja yhdistyksi\xc3\xa4, esimerkiksi Munakan urheilijat, Munakan nuorisoseura ja Munakan kyl\xc3\xa4toimikunta. Munakan pes\xc3\xa4pallo- ja yleisurheilukentt\xc3\xa4 sijaitsee nuorisoseuratalon vieress\xc3\xa4._NEWLINE_Munakan etel\xc3\xa4puolella avautuu Ilmajoen Alajoen alava viljelymaisema, joka kuuluu Suomen valtakunnallisesti arvokkaisiin maisema-alueisiin._NEWLINE_MTV3:n Putous-viihdeohjelman vuoden 2011 tuotantokauden sketsihahmokilpailun voittanut hahmo Munamies on kertonut asuinpaikakseen Munakan. Munakan nuorisoseuran pihassa oleva pieni vaja omistettiin h\xc3\xa4nelle.'